Document ID: 32007D0346

KOMMISSIONENS BESLUTNING
af 16. maj 2007
om imødekommelse af Frankrigs anmodning om dispensation fra beslutning 2006/804/EF om samordning af frekvensressourcer til RFID-udstyr til trådløs identifikation, som anvender UHF-båndet
(meddelt under nummer K(2007) 2084)
(Kun den franske udgave er autentisk)
(2007/346/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets beslutning nr. 676/2002/EF af 7. marts 2002 om et frekvenspolitisk regelsæt i Det Europæiske Fællesskab (frekvenspolitikbeslutningen) (1), særlig artikel 4, stk. 5,
under henvisning til Kommissionens beslutning 2006/804/EF om samordning af frekvensressourcer til RFID (radio frequency identification)-udstyr til trådløs identifikation, som anvender UHF (ultra high frequency)-båndet (2), særlig artikel 3, stk. 2, og
ud fra følgende betragtninger:
(1)
Beslutning 2006/804/EF har virkninger for frekvensbåndet 865,6-867,6 MHz, og Frankrig har anmodet om midlertidig dispensation fra beslutningen med den begrundelse, at det frekvensbånd i dag benyttes udelukkende og direkte til udstyr, der er specifikt for den offentlige sikkerhed og forsvaret, og som ikke tåler kraftige sendere inden for en vis geografisk afstand.
(2)
Frankrig har derfor forhørt sig om muligheden af, at der i visse områder sættes en grænse for emissionsstyrken, som er lavere end, hvad der er fastsat i beslutning 2006/804/EF i det frekvensbånd.
(3)
Frankrig har indgivet en fyldestgørende teknisk begrundelse for sin anmodning, som især hviler på kompatibilitetsundersøgelser, der er foretaget af Agence nationale des fréquences og CEPT, og hvor de faktorer, der indvirker på en skadelig interferens mellem RFID og militært udstyr, bl.a. sendestyrke, tæthed og duty cycle, tages i betragtning.
(4)
Anmodningen tilstræber en minimal beskyttelse af militært udstyr, men pålægger ikke unødvendige begrænsninger af hverken frekvensbånd eller geografisk udstrækning. Kun en ganske lille del af Frankrigs område vil blive berørt, der lægges ikke hindringer i vejen for aktiviteter omkring byområder, og de områder, der bliver berørt, er landområder og strækker sig ikke ind over større byer. RFID vil stadig være tilladt i de pågældende områder, dog med nedsat effektniveau. Overordnet set vil dispensationen ikke reelt få nogen væsentlige virkninger for udbredelsen af RFID-teknologi i Frankrig.
(5)
Begrænsningen bør være en undtagelse, som er tidsbegrænset. Frankrig bør efter tre år afrapportere om den teknologiske udvikling og brugen hos de militære styrker og om anvendelsen af begrænsningen. I rapporten bør alle kendsgerninger og målinger fra den treårige periode indgå.
(6)
Frankrig har oplyst at have til hensigt at indføre nyt militært udstyr, der er kompatibelt med sendestyrkerne i beslutning 2006/804/EF, så snart teknologien er til rådighed; Frankrig har i betragtning af, hvor lang tid der kræves til udvikling af teknologi, givet udtryk for muligvis at blive nødt til at anmode om yderligere treårige forlængelser af denne dispensation, dog senest indtil 2020. Dispensationer er dog stadig undtagelsen, og en forlængelse bør være nødvendig og behørigt begrundet.
(7)
Frekvensudvalgets medlemmer udtalte på mødet den 4.-5. december 2006, at de ikke har indvendinger imod en midlertidig dispensation.
(8)
Den ønskede begrænsning vil hverken forsinke gennemførelsen af beslutning 2006/804/EF uretmæssigt eller skabe uretmæssige forskelle mellem medlemsstaterne med hensyn til deres konkurrence- og lovgivningsmæssige situation. Anmodningen er berettiget, og en midlertidig dispensation er et hensigtsmæssigt middel til at fremme fuldstændig gennemførelse af beslutning 2006/804/EF -
VEDTAGET FØLGENDE BESLUTNING:
Artikel 1
Frankrigs anmodning ved brev af 23. februar 2007 (SG/CDC/2007/A/1821) om yderligere at begrænse sende effekten ved brug af 865,6-867,6 MHz-frekvensbåndet til RFID på Frankrigs område ved dispensation fra beslutning 2006/804/EF, imødekommes på de betingelser, der er fastsat i denne beslutning.
Artikel 2
I frekvensbåndet 865,6-867,6 MHz må den maksimale effekt/feltstyrke ikke være højere end 500 mW effektiv udstrålet effekt (e.r.p.) i de områder, der er anført i bilaget.
Artikel 3
Frankrig indgiver inden den 30. juni 2010 en rapport om gennemførelsen af denne beslutning.
Artikel 4
Denne beslutning udløber den 31. december 2010.
Artikel 5
Denne beslutning er rettet til Den Franske Republik.
Udfærdiget i Bruxelles, den 16. maj 2007.

Labels: 20
7
12
18
15